Hojiifi humna uumaa ta’ee uumamaan lubbu qabeeyyiifi lubbu maleeyyiin hedduun lakkoofsaan hammi isaanii hinbeekamne bakka waljijjiiraa, haala Rabbiin eeyyama kenneefiin bakka walbuusaa, inni kuun yoo du’u inni kuunimmoo dhalatee bakka bu’a. Uumamaawwan addunyaa kanatti dhufanii simataman hedduun dulloomanii tortoranis irra caalaan isaanii uumama haarawaan bakka buufamaa deemuun isaanii waan wal nama gaafachiisu miti. Guyyaanis gargaarsa Aduutiin falaqqisee ifa Addunyaa maraaf kennee ijaan fagotti wal nama agarsiisee osoo hinquufin, halkan gurraacha dukkanaatiin dhaalamee yeroof aangoon Addunyaa too’achuu irraa fudhatama. Halkanis aangoo isaarra kan turu yeroo muraasa dabarsee guyyaaf deebisee kennuuf dirqama. Guyyaanis akka barbaade aangoo isaatti kophaa hinfayyadamu; Duumessa, Suulaa bubbee makate, Hurriifi Roobaan waldhaansoo jabaa osoo wal qabuu yoo itti jabaate isaaniin gaadi’amee osoo olaantummaa isaa hinlabsatin abbaa dabareetiif dabarsa. Halkanis dukkanaayee abbaa irree ta’uu yoo barbaade, urjii, baatiifi ifaawwan nam-tolcheetiin wal-utubanii ifa waliin gahuun Addunyattiif bilisummaa labsu. Kun walharkaa fuudhiinsa Uumaan uumamarra dirqama jabaa kaa’uun taatee biyya lafaatiif nuura bareedaa kenneedha. Ilmi namaas akkasuma bu’aa bahii dachee kanaa dhamdhamatee darbuuf garanatti makama. Akkuma dhalachuun isaa hinoolle, marsaalee namni keessa taruu qabu hunda keessa taree Addunyaa kanarraa godaana. Namnis akkuma uumama biroo bakka wal-buusaa deema waan ta’eef haaraan dhalatee, kan dhalates marsaalee Gadaa mara keessa darbee guyyaan du’aa yoo itti geette fudhattee kuttiin. Marsaalee Gadaa jiraachuuf hawwu saniyyuu haga fedhasaa osoo hinjiraatin dhiisee deemsa deebii hinqabne deema. Nuubiyyaanis uumama bu’aa bayii lafarraa dhamdhamee darbuuf gara Addunyaa ilmi namaa “Jaarraa 21ffaa” jedhee moggaafatee 22ffaa simachuuf of qopheessaa jiru kanatti dabalaman keessaa takka. Yeroo gara Addunyaa kanaa dabalamtu, Addunyaaf nama meeqaffaa akka taate beekuu dhabdus maatii isiitiif nama jalqabaa taatee obboleewwan duubaan dhufuu danda’aniif xurree qajeelaa saaqattee as baatee kunoo Ganna 16ffaa reef simatte. uubiyyaan intala dhalattuu reef guddinarra jirtu durba kichuu taatus, qaamaaf simboon Rabbi loogummaan isii qofaaf kenne akka Jeettii kooriyaa kaabaa N isa mucaan dargaggeessi furdichi gabaabaan sun kokkolfaa gammachuun of guutee, ariitii addaatiin furgugsaa oolu sanitti isiin furguggaatee kunoo durba geettuu isii fakkeesseera. Yeroo kana Nuubiyyaan kutaa 8 xumurtee reefuu gara kutaa 9ffaatti darbuu isiiti. Isayyuu yeroon osoo itti hinbarafatin obbo Gammachuun barumsa waan seenseefi malee akka kichummaa isiitiif kutaa 9 hingeettu ture. Kan dhaloota isiifi kichummaa isii beeku “Intalli Obbo Gammachuu durba qarree geettuu taate mitii?” jedhanii akka simbirroon firii liqimsaa isaaniitiif ta’u, walitti qoxxisuun walafaanii fuudhaniitti isaanimmoo bifa gaafii of keessaa qabuun oduu walafaanii fuudhu. Walitti daddabarsi oduu waa’ee Nuubiyyaa, ollaa isaaniirra darbee naannawni jireenya isaanii hundi shororkaayee gurra qabatanii “Na baasi Yaa Rabbi! waa’ee Nuubiyyaa malee namni waan biraa haasa’uu qaata dhiisemoo?” gaafii jedhuun nama maalalchiisa. Akkoon Nuubiyyaa Aadde Toltuun Magaala Sandaafaa qarqara Ollaa mana Nuubiyyaa faa yoo taatu, ji’aafi urjii lakkooftee dhaha Oromoo himuun eennuyyuu isitti hin qixxaatu. Quba harkashii kan dullooma isii mallattoo guutuun agarsiisu san dadachaaftee wal keessa maraa, Umrii Nuubiyyaa lakkooftee “Abeet yaa ijoollee ammaa! guddinni takkallee isin hindhibu, dhalachuuf guddachuun keessanillee haguma limsuu ijaati!” jettee osoo dubbattuu quba isii shanan harka bitaarra jiran harka mirgaatiin dadachaasaa lakkoofti. “Abeet…Abeet… handhuurri isii ta awwaalamteyyuu yoom goggodde? Qeerroon yeroo ammaatis… himm…” jettee waan jechuu barbaadde osoo hin xumurin waan biraatti dabarti-Aadde Toltuun. Haalli guddina Nuubiyyaa kan akkana kophaa haasofsiisuun ajab jechisiise, Aadde Toltuu qofa osoo hintaane, nama kichummaa isiitiifi miidhagina Uumaa irraa akka badhaasa addaatti Nuubiyyaan argatte saniif maalalfatu hunda ta’uu hinoolle. 